BWG บวก 5.56% โบรกฯ มองมีโอกาสคว้างานโรงไฟฟ้าขยะอุตฯ 50MW
BWG บวก 5.56% ล่าสุด ณ เวลา 15.33 น. ราคาอยู่ที่ 2.28 บาท บวก 0.12 บาท หรือ 5.56% สูงสุดที่ 2.30 บาท ต่ำสุดที่ 2.18 บาท มูลค่าซื้อขายที่ 482.13 ล้านบาท โบรกฯ แนะ “ซื้อ” ชูเป้า 3.14 บ. มองมีโอกาสคว้างานโรงไฟฟ้าขยะอุตสาหกรรม 50MW – คาด H2/59 โตก้าวกระโดดตามปริมาณขยะที่เพิ่มขึ้น และจากมาตรการของภาครัฐที่มีนโยบายคัดแยกขยะ
25 ต.ค. 2559

ผู้สื่อข่าวรายงานว่า ราคาหุ้นบบริษัท เบตเตอร์ เวิลด์ กรีน จำกัด (มหาชน) หรือ BWG ณ เวลา 15.33 น. ราคาอยู่ที่ 2.28 บาท บวก 0.12 บาท หรือ 5.56% สูงสุดที่ 2.30 บาท ต่ำสุดที่ 2.18 บาท มูลค่าซื้อขายที่ 482.13 ล้านบาท 

โดยทางคณะกรรมการกำกับกิจการพลังงาน (กกพ.) จะมีกำหนดประกาศรายชื่อผู้ที่ได้รับการคัดเลือกให้ดำเนินโครงการการรับซื้อไฟฟ้าพิเศษจากขยะอุตสาหกรรมในรูปแบบ Feed-in Tariff (FiT) จำนวนไม่เกิน 50 MW ในวันที่ 28 ต.ค.นี้ โดยจากการสำรวจพบว่า มีอยู่ทั้งหมด 8 หลักทรัพย์ที่จะมีโอกาสได้เข้าลงทุนในโครงการนี้ได้แก่ GENCO-SUPER-CWT-WHA-GLOW-SCC-BWG-PSTC
ด้าน บล.โนมูระ พัฒนสิน ระบุในบทวิเคราะห์แนะนำ “ซื้อ” หุ้น BWG เป้าหมาย 3.14 บาทต่อหุ้น มองเป็นบริษัทหนึ่งที่มีโอกาสได้รับคัดเลือกให้เป็นผู้ผลิตไฟฟ้าโครงการโรงไฟฟ้าขยะอุตสาหกรรม เนื่องจากมีวัตถุดิบกากอุตสาหกรรมเพียงพอ และมีประสบการณ์ในด้านผลิตไฟฟ้าจากขยะอยู่แล้ว
โดย BWG นั้น ยื่นเสนอขายไฟฟ้าผ่านบริษัทย่อย 2 บริษัท คือ “บริษัท สิริลาภา พาวเวอร์ จำกัด” ยื่นเสนอเป็นอันดับที่ 6 และ “บริษัท เอวา แกรนด์ เอ็นเนอร์ยี่ จำกัด” ยื่นในอันดับที่ 15 ซึ่งคาดว่า BWG มีโอกาสได้งานโรงไฟฟ้าขยะอุตสาหกรรมประมาณ 16 เมกะวัตต์
ขณะที่แนวโน้มผลประกอบการช่วงครึ่งปีหลังของปี 2559 ของ BWG คาดจะเติบโตกว่าช่วงครึ่งปีแรกที่มีกำไรสุทธิ 164.54 ล้านบาท และรายได้รวมที่ 876.16 ล้านบาท เนื่องจากธุรกิจกำจัดขยะเติบโตตามปริมาณขยะที่เพิ่มขึ้น และจากมาตรการของภาครัฐที่มีนโยบายคัดแยกขยะ
นอกจากนี้กรณีที่โรงไฟฟ้าพลังงานเชื้อเพลิงจากขยะ (RDF) ที่ก่อสร้างเสร็จเมื่อเดือน มิถุนายน 2559 ที่ผ่านมา และเริ่มเดินเครื่องได้เต็มกำลังการผลิตที่ 6 ตันต่อวัน ซึ่งจะทำให้มีรายได้จากการขายเชื้อเพลิง RDF ให้กับโรงไฟฟ้าขยะเพิ่มขึ้น พร้อมกันนี้คาดว่า BWG จะสามารถเดินเครื่องโรงไฟฟ้าขยะขนาดกำลังการผลิต 8 เมกะวัตต์ได้ในช่วงไตรมาส 4/2559 นี้ ซึ่งจะรับรู้รายได้เข้ามาบางส่วน แต่จะรับรู้รายได้เต็มในปี 2560 ประมาณ 60-70 ล้านบาทต่อปี ดังนั้นทั้งปี 2559 คาดกำไรสุทธิอยู่ที่ 339.5 ล้านบาท เติบโตขึ้น 10% เมื่อเทียบกับปี 2558 ที่มีกำไรสุทธิ 308.70 ล้านบาท 